b"\n_START_ARTICLE_\nG\xc3\xb6sta Hammarlund\n_START_SECTION_\nUngdom\n_START_PARAGRAPH_\nG\xc3\xb6sta Hammarlund var s\xc3\xb8nn av skipsreder Fred. Olsen. Han var f\xc3\xb8dt utenfor ekteskap, og bodde den f\xc3\xb8rste delen av sitt liv i Stockholm hos familien Hammarlund. I 1916 flyttet han til Oslo, der han fikk handelsutdannelse og sin f\xc3\xb8rste yrkespraksis. Han arbeidet fra 1925 til 1937 som shipping-agent i rederiet Fred. Olsen & Co., b\xc3\xa5de p\xc3\xa5 Tenerife og i Oslo.\n_START_SECTION_\nAvistegning\n_START_PARAGRAPH_\nG\xc3\xb6sta Hammarlund var selvl\xc3\xa6rt som tegner. I 1940 ble han kalt til Dagbladet av nyhetsredakt\xc3\xb8r Gunnar Larsen, og han lagde  tegneserien Jungle-Jack, en parodi p\xc3\xa5 andre serier som Fantomet og Tarzan, men ble seinere samme \xc3\xa5r fast avistegner etter Thoralf Klouman. Han hadde sin daglige tegning p\xc3\xa5 side tre, der han med karakteristisk l\xc3\xb8s strek og typiske Oslo-tekster kommenterte hverdagens hendelser. Han tegna ogs\xc3\xa5 portretter til l\xc3\xb8rdagsintervjuene, samt konsert- og teatertegninger, og skreiv en periode petiter under signaturen \xc2\xabFlaneur\xc2\xbb.\n_START_SECTION_\nB\xc3\xb8ker\n_START_PARAGRAPH_\nG\xc3\xb6sta Hammarlund utgav romanen M\xc3\xb8te med fru Brontze i 1939 og flere samlinger med avistegningene sine. Han illustrerte en lang rekke b\xc3\xb8ker, blant annet C. Brahms' og S. J. Simons Et fornemt hus (1947), Ludvig Holbergs Jeppe p\xc3\xa5 Bjerget (1962), Gunnar Larsens Ber\xc3\xb8mte elskovspar (1951) og flere b\xc3\xb8ker av Johan Borgen, Peder W. Cappelen, Vidar Sandbeck og flere.\n_START_SECTION_\nKunst\n_START_PARAGRAPH_\nHammarlunds daglige kommentartegninger i Dagbladet gjorde ham til en institusjon innen norsk avistegning, og Hammarlund mottok den h\xc3\xb8ythengende journalistutmerkelsen Narvesenprisen i 1969. I 1978 ble han dessuten tildelt Oslo bys kulturpris. Han er representert i Nasjonalgalleriet, Ringve Museum, Norsk kulturr\xc3\xa5d og  Kunst p\xc3\xa5 Arbeidsplassen og har flere tegninger p\xc3\xa5 Theatercafeen i Oslo og i Fred. Olsens skip \xc2\xabBlendheim\xc2\xbb og \xc2\xabBraemar\xc2\xbb. Han hadde separatutstilling i Kobberstikksalen, Nasjonalgalleriet i 1969 og i Munchmuseet i forbindelse med 75-\xc3\xa5rsdagen hans i 1978."